Ηράκλειο, 11 Ιουλίου 2022

**ΔΕΛΤΙΟ ΤΥΠΟΥ**

**13η ΕΠΙΣΤΗΜΟΝΙΚΗ ΔΙΗΜΕΡΙΔΑ ΙΤΕ ΜΕ ΕΚΔΗΛΩΣΕΙΣ ΑΝΟΙΧΤΕΣ ΣΤΟ ΚΟΙΝΟ**

Υπό την Αιγίδα της Α.Ε. της Προέδρου της Δημοκρατίας Κατερίνας Σακελλαροπούλου και με την Υποστήριξη της Περιφέρειας Κρήτης, το Ίδρυμα Τεχνολογίας και Έρευνας (ΙΤΕ) διοργανώνει φέτος τη «***13η Επιστημονική Διημερίδα ΙΤΕ»***, την Παρασκευή 15, και το Σάββατο 16 Ιουλίου 2022, στις εγκαταστάσεις του, στο Ηράκλειο. Διακεκριμένοι Επιστήμονες από Πανεπιστήμια του εξωτερικού συμμετέχουν ως ομιλητές στην εκδήλωση αυτή που απευθύνεται στα μέλη του ΙΤΕ και του Πανεπιστημίου Κρήτης, με στόχο την ενίσχυση των διεπιστημονικών συνεργειών.

Παράλληλα, το ΙΤΕ προσκαλεί το ευρύ κοινό στην **Εορταστική Εκδήλωση** που διοργανώνει στο Πολιτιστικό - Συνεδριακό Κέντρο Ηρακλείου, στην αίθουσα «Ανδρέα και Μαρίας Καλοκαιρινού», **το Σάββατο 16 Ιουλίου στις 18.00**, με Κεντρικό Ομιλητή τον **καθ. Στάθη Καλύβα**, Κάτοχο έδρας Gladstone, Τμήμα Πολιτικής Επιστήμης & Διεθνών Σχέσεων του Πανεπιστημίου της Οξφόρδης που θα δώσει ομιλία με θέμα: «***Ανώτατη Εκπαίδευση και Έρευνα στην Ελλάδα ενόψει των προκλήσεων του 21ου αιώνα».***

Ο **Πρόεδρος του ΙΤΕ, καθ. Νεκτάριος Ταβερναράκης,** θα παρουσιάσει τη θέση και τις επιτυχίες του Ιδρύματος, ενώ την εκδήλωση θα τιμήσει με ομιλία του ο **Γενικός Γραμματέας Έρευνας και Καινοτομίας, καθ. Αθανάσιος Κυριαζής,** με θέμα: «***Η έρευνα και η καινοτομία στη νέα προγραμματική περίοδο».***

Η εκδήλωση θα κλείσει με την **απονομή βραβείων σε μέλη του ΙΤΕ** που έχουν επιλεγεί για τις εξαιρετικές υπηρεσίες τους και το ενεργό ενδιαφέρον τους για την αδιάκοπη πρόοδο του Ιδρύματος.

Παράλληλα, το ΙΤΕ διοργανώνει **τριήμερη** **Έκθεση Επιτευγμάτων** των Ερευνητικών του Ινστιτούτων και **Έκθεση Έργων Τέχνης και Φωτογραφίας** εργαζομένων του Ιδρύματος**,** στο Πολιτιστικό - Συνεδριακό Κέντρο Ηρακλείου, από την **Παρασκευή 15 Ιουλίου έως την Κυριακή 17 Ιουλίου**.

Oι επισκέπτες της Έκθεσης θα έχουν την ευκαιρία να γνωρίσουν εκθέματα και δράσεις όπως: Επιφάνειες με μοναδικές ιδιότητες σμιλεμένες με λέιζερ, το αναρριχόμενο ρομπότ «Εκάτη», το σύστημα υποστήριξης ατόμων με αναπηρία i-AMA, παραγωγή πράσινου υδρογόνου μέσω φωτοκαταλυτικής διάσπασης νερού, αποκωδικοποίηση των μοριακών μηχανισμών της γήρανσης και των συνοδών παθολογιών, σκαθάρια, μύγες και καρκινοειδή, παραδείγματα οργανισμών - μοντέλων στη βιοϊατρική έρευνα, φορητή συσκευή ανίχνευσης παθογόνων, σύστημα παρακολούθησης ροών θερμότητας και διοξειδίου του άνθρακα, αειφόρο δίκτυο για ηλεκτροκίνηση και πράσινη ηλεκτρική βιο-ενέργεια, το γραφένιο στην προστασία και συντήρηση έργων τέχνης, «έξυπνα γυαλιά» επαυξημένης πραγματικότητας και υποβοήθησης όρασης, τεχνολογίες ορυκτών καυσίμων, ανακάλυψη της ταυτότητας του κρασιού, αστρονομικές φωτογραφίες, προβολή των δραστηριοτήτων του Safer Internet4kids, υποστήριξη της ερευνητικής και επιχειρηματικής καινοτομίας. Παράλληλα, ένας θησαυρός από τις τελευταίες εκδόσεις των Πανεπιστημιακών Εκδόσεων Κρήτης θα διατίθεται για το φιλαναγνωστικό κοινό.

Για τη σημαντική αυτή εκδήλωση, ο Περιφερειάρχης Κρήτης κ. Σταύρος Αρναουτάκης δήλωσε:
«Η Κρήτη πρωτοπορεί και καθιερώνεται συνεχώς στην παγκόσμια επιστημονική και ερευνητική κοινότητα. Με αυτό το δεδομένο, ως Περιφέρεια Κρήτης, χαιρετίζουμε τη 13η Επιστημονική Διημερίδα ΙΤΕ, η οποία αναμένεται να αναδείξει, μεταξύ άλλων, τις προτεραιότητες αναφορικά με την Ανώτατη Εκπαίδευση και την Έρευνα στην Ελλάδα κατά τη νέα προγραμματική περίοδο. Ως Περιφέρεια Κρήτης, συγχαίρουμε τη διοίκηση του ΙΤΕ για την πρωτοβουλία της διοργάνωσης».

Επίσης, ο Πρόεδρος του ΙΤΕ, ανέφερε σχετικά: «Είμαι ιδιαίτερα χαρούμενος που, έπειτα από 3 χρόνια, έχουμε ξανά την ευκαιρία να διοργανώσουμε τη Διημερίδα μας στο ΙΤΕ. Παρόλα τα προβλήματα που προκάλεσε η πανδημία, είναι αξιοσημείωτο ότι το ΙΤΕ κατάφερε να πετύχει σημαντικούς στόχους στο διάστημα αυτό, και σε αυτή τη Διημερίδα θα παρουσιαστούν τα επιτεύγματα της προηγούμενης περιόδου. Πρόκειται για έναν πλούσιο απολογισμό ερευνητικών δραστηριοτήτων διεθνούς απήχησης, στην αιχμή της έρευνας και της τεχνολογίας. Θα ήθελα επίσης να καλωσορίσω ένα ακόμα νέο Ινστιτούτο του Ιδρύματος, το Ινστιτούτο Βιοϊατρικών Ερευνών, του οποίου η δράση συνεχίζει να ενδυναμώνει την παγκόσμια καταξίωση του ΙΤΕ. Η διοργάνωση της Διημερίδας είναι πολύ σημαντική, καθώς ενισχύει την αλληλεπίδραση μεταξύ των ερευνητικών ομάδων του ΙΤΕ και την εξωστρέφεια του Ιδρύματος, προσφέροντας την ευκαιρία στην κοινωνία να γνωρίσει το ΙΤΕ και τις ερευνητικές δραστηριότητές του.».

Ευχαριστούμε θερμά για την υποστήριξη της εκδήλωσης την Περιφέρεια Κρήτης και τους Χρυσούς Χορηγούς: MotorOil HELLAS, Γ. ΔΟΞΑΣΤΑΚΗΣ ΕΠΕ, LAB SUPPLIES Π. ΓΑΛΑΝΗΣ & ΣΙΑ, QUATTROLAB A.E., ΖΑΦΕΙΡΟΠΟΥΛΟΣ και ANTISEL - ΑΦΟΙ Α. ΣΕΛΙΔΗ Α.Ε., καθώς και τους Αργυρούς και Χάλκινους Χορηγούς μας, προμηθευτές και συνεργάτες του ΙΤΕ, για τη συνεισφορά τους στην επιτυχία της διοργάνωσης.

Σας ενημερώνουμε ότι η εκδήλωση θα βιντεοσκοπηθεί ενώ θα ληφθούν και φωτογραφίες.